II Janna (Fransa kraliçası)
II Janna (fr. Jeanne II; təq. 1288 – 21 yanvar 1330 və ya 1330, Paris) — Fransa kralı V Filippin xanımı, Fransa kraliçası. O, eyni zamanda atası vasitəsilə Burqundiya qrafinyası, anası vasitəsilə isə Artes qrafinyası ünvanlarını miras aldı. Janna 1287-ci ildə Burqundiya qrafı IV Otto və Artes qrafinyası Matildanın ən böyük qızı və varisi olaraq dünyaya gəldi. Uşaqlıq illəri haqqında yetərli məlumat yoxdur. 1295-ci ildə Fransa ilə bağlanan sülhə əsasən, böyük qardaşı Robert mirasdan məhrum edilmişdi və bu səbəblə, 1303-cü ildə atasının vəfatından sonra anasının naibəliyi altında Burqundiya qrafinyası oldu. 21 yanvar 1307-ci ildə Fransa kralı IV Filippin ikinci oğlu Uzun Filipplə evləndirildi. 1314-cü ilin əvvəllərində IV Filippin 3 gəlininin, eləcə də Jannanın adı Nesl skandalına qarışdı və müvəqqəti olaraq ev həbsinə alındı. Digərlərindən fərqli olaraq Jannanın günahsızlığı sübut edildi və parlament tərəfindən bəraət verildi. IV Filippin ölümünün ardından isə azadlığa çıxdı. 1316-cı ildə əri V Filipp adıyla Fransa taxtına əyləşdi və Janna Fransa kraliçası oldu. Ərinin 1322-ci ildə ölümündən sonra Janna Burqundiyaya qayıtdı və burada yaşadı. 1329-cu ildə anasının vəfatından sonra Artes qrafinyası oldu ancaq 21 yanvar 1330-cu ildə Parisdə vəfat etdi. Onun bütün ünvanları isə 1318-ci ildə Burqundiya hersoqu IV Edoyla evlənən böyük qızı Jannaya miras qaldı. Beləcə, Burqundiya qraflığı və hersoqluğu birləşdi.